**Անդրեաս Ալեքսանդր Բորջեաս** (անգլ.՝ Andreas Alexander Borgeas, մարտի 7, 1974(1974-03-07), Արիզոնա, ԱՄՆ), ամերիկացի իրավաբան, իրավագետ, դասախոս և հանրապետական քաղաքական գործիչ, Կալիֆորնիայի Սենատի անդամ։ Սան Խոակին իրավունքի քոլեջի միջազգային և համեմատական իրավունքի պրոֆեսոր և Մոնտերեի միջազգային հետազոտությունների Միդլբերյան ինստիտուտի ադյունկտ-պրոֆեսոր, որտեղ դասավանդել է միջազգային անվտանգություն։ Դասավանդել է Չինաստանում և Կենտրոնական Ասիայում։ Ունի Հաագայի միջազգային իրավունքի ակադեմիայի կողմից տրված իրավասությունների վկայական։ Լեռնային Ղարաբաղի հանրապետության սահմանադրական հանրաքվեի և ազգային ընտրությունների պաշտոնական քաղաքական դիտորդ էր։ 2009 թվականին նրա նախաձեռնությամբ Էջմիածինը (Հայաստան) և Ֆրեզնոն (Կալիֆորնիա, ԱՄՆ) դարձել են քույր քաղաքներ։ 2000 թվականին դարձել է Կալիֆորնիա նահանգի, իսկ 2001 թվականին՝ Կոլումբիայի շրջանի փաստաբանների կոլեգիայի անդամ, ինչպես նաև Ամերիկա-հունական առաջադիմական լուսավորչական միության անդամ (AHEPA)։ Ունի ամերիկյան և հունական քաղաքացիություն։

Կենսագրություն
--------------

### Վաղ տարիներ, ընտանիք և կրթություն

Ծնվել է Հունաստանի Սամոս կղզուց ԱՄՆ ներգաղթած հույների ընտանիքում։ Դպրոցական տարիներին ակտիվորեն ներգրավվել է Ֆինիքսի հունական համայնքի կյանքում, այդ թվում՝ անցել է հունական ուղղափառ Սուրբ Երրորդություն տաճարում եկեղեցական ծառայության և հաճախել հունական դպրոց։ Ակտիվ մասնակցություն է ունեցել երիտասարդ մարդկանց քրիստոնեական ասոցիացիայի (YMCA) գործունեությանը։ 11 տարեկանից սկսել է աշխատել։

Ավարտել է Հյուսիսային Արիզոնայի համալսարանը՝ հումանիտար գիտությունների բակալավրի աստիճանով (1996), Հարվարդի համալսարանը՝ հումանիտար գիտությունների մագիստրոսի աստիճանով, Ջորջթաունի համալսարանի իրավունքի դպրոցը՝ իրավունքի դոկտորի աստիճանով, և «Պանթեոն» համալսարանը՝ միջազգային հարաբերությունների ոլորտում փիլիսոփայության դոկտորի աստիճանով։

Լինելով Ջորջթաունի համալսարանի ուսանող՝ միջազգային իրավունքի գծով ամառային ուսուցում է անցել Աթենքի Կապոդիստրիայի անվան ազգային համալսարանում։

### Գործունեություն

Հարվարդի համալսարանն ավարտելուց հետո հաստատվել է Ֆրեզնոյում (Կալիֆորնիա), որտեղ մեկ տարի որպես գրագիր աշխատել է Օլիվեր Վանգերի գրասենյակում։ Վերջինս Կալիֆորնիայի Արևելյան շրջանի դաշնային շրջանային դատարանի դատավորն էր։ Այստեղ էլ ծանոթացել է իր ապագա կնոջ հետ։

Դառնալով Ֆուլբրայթի ծրագրի կրթաթոշակակիր՝ կնոջ հետ մեկ տարի շարունակ ապրել է Հունաստանում, որտեղ Եվրոպական ուսումնասիրությունների հունական կենտրոնի հրավիրված գիտաշխատող էր։ Զբաղվել է մի շարք տեղական ծայրահեղական խմբավորումների ուսումնասիրությամբ, որոնցից էր Նոյեմբերի 17-ի նախկին հեղափոխական կազմակերպությունը։

Զբաղվել է մասնավոր փորձաշրջանով, այդ թվում՝ աշխատել է «Luce Forward» իրավաբանական ընկերությունում, որտեղ մասնագիտացել է առևտրային և միջազգային իրավունքի ոլորտում։

Ծառայել է Ղազախստանի ԱՄՆ դեսպանատանը՝ որպես քաղաքական հարցերով աշխատակից, որտեղ զբաղվել է «*Ղազախստանի ույղուրների շրջանում իսլամական մարտունակության տարածման*» ուսումնասիրությամբ, որը «*հատուկ նշանակություն ունի Չինաստանի, Ռուսաստանի և ԱՄՆ-ի հետ Ղազախստանի անվտանգության և տնտեսական հարաբերությունների հայեցակարգի ընկալման համար և, ի վերջո, տարածաշրջանում ԱՄՆ-ի ռազմավարական շահերի առաջմղման համար*»։

2009-2012 թվականներին Ֆրեզնոյի քաղաքային խորհրդի անդամ էր։ 2009 թվականին Բորջեասի նախաձեռնությամբ, որը «Fresno-Armenia Sister City» կոմիտեի հիմնադիրն ու նախագահն էր, Էջմիածինը դարձել է Ֆրեզնոյի քույր քաղաքը։ Մասնակցել է Հայոց ցեղասպանության զոհերի հիշատակին նվիրված միջոցառումներին։

2013-2018 թվականներին Ֆրեզնոյի շրջանի դիտորդական խորհրդի անդամ էր։ Այդ ընթացքում դարձել է Լեռնային Ղարաբաղի Հանրապետության պաշտոնական ճանաչման մասին բանաձևի նախաձեռնողը։ 2015 թվականին այցելել է Լեռնային Ղարաբաղ՝ որպես տեղական խորհրդարանական ընտրությունների դիտորդ։

2019 թվականից Կալիֆորնիայի Սենատի անդամ է։

Լինելով Կալիֆորնիայի Սենատում հայկական կոկուսի անդամ և բազմիցս այցելելով Հայաստան և Լեռնային Ղարաբաղ՝ լոբբինգ է արել Հայաստանի և հայկական Սփյուռքի շահերը Հայոց ցեղասպանության և Արցախյան հակամարտության հարցերում։

Անձնական կյանք
--------------

Ամուսնացել է Աննա Հաջինլյան-Բորջեասի հետ։ Ունեն երկու որդի՝ Ալեկոն (Ալեքսանդրա) և Հարիսը։ Բորջեասի կինը ծագումով հայ է, նրա ծնողները ծագումով Սալոնիկ քաղաքից և Ամորգոս կղզուց էին (Հունաստան)։ Բորջեասի ընտանիքն ակտիվորեն մասնակցում է ԱՄՆ հունական և հայկական համայնքների կյանքին։

Ծանոթագրություններ
------------------

* Տեսաձայնային նյութեր Վիքիպահեստում

1. ↑  «Biography». borgeas.cssrc.us. Արխիվացված է օրիգինալից 2019 թ․ ապրիլի 25-ին. Վերցված է 2021 թ․ ապրիլի 10-ին.
2. ↑  «Andre Borgeas». mylife.com.
3. ↑  «Full Biography for Andreas Alexander Borgeas». smartvoter.org. 2012 թ․ հունիսի 5.
4. ↑  «Andreas Borgeas». joincalifornia.com.
5. ↑  «Andreas Borgeas Takes Oath of Office, Begins First Term in State Senate». borgeas.cssrc.us. 2018 թ․ դեկտեմբերի 3. Արխիվացված է օրիգինալից 2019 թ․ ապրիլի 25-ին. Վերցված է 2021 թ․ ապրիլի 10-ին.
6. 1 2  «Andreas Borgeas' Biography». votesmart.org.
7. ↑  «Faculty». sjcl.edu. Արխիվացված է օրիգինալից 2019 թ․ օգոստոսի 7-ին. Վերցված է 2021 թ․ ապրիլի 10-ին.
8. ↑  «SJCL Welcomes Professor of International Law». sjcl.edu. Արխիվացված է օրիգինալից 2019 թ․ օգոստոսի 16-ին. Վերցված է 2021 թ․ ապրիլի 10-ին.
9. ↑  «Andreas Borgeas, PhD». uscc.gov.
10. 1 2  «City of Fresno Announces Establishment of Sister City Ties with Etchmiadzin». hyesharzhoom.com. 2009 թ․ դեկտեմբերի 1.
11. ↑  «Andreas Alexander Borgeas #211261». calbar.ca.gov.
12. ↑  «Andreas Alexander Borgeas». justia.com.
13. ↑  «More about Our Speaker for August» (PDF). 2016 թ․ օգոստոսի 10.(չաշխատող հղում)
14. ↑  «Andreas Alexander Borgeas Attorney - Fresno, CA -». elawyers.info. Արխիվացված է օրիգինալից 2019 թ․ օգոստոսի 16-ին. Վերցված է 2021 թ․ ապրիլի 10-ին.
15. ↑  «Fresno Ahepa Chapter #151 News» (PDF). AHEPA. 2013.
16. ↑  Adamopoulos, Penny (2013 թ․ մարտի 31). «West Coast Hellenic Politics: Meet Andreas Borgeas». greeknewsonline.com. Արխիվացված է օրիգինալից 2019 թ․ օգոստոսի 16-ին. Վերցված է 2021 թ․ ապրիլի 10-ին.
17. ↑  «Class of 2008: Andreas Borgeas». 40u40.com. Արխիվացված է օրիգինալից 2019-08-16-ին. Վերցված է 2021-04-10-ին.
18. ↑  «Фресно». ejmiatsin.am. Արխիվացված է օրիգինալից 2021 թ․ ապրիլի 10-ին. Վերցված է 2021 թ․ ապրիլի 10-ին.
19. ↑  «Fresno Community Commemorates Armenian Genocide At City Hall». asbarez.com. 2010 թ․ մայիսի 6.
20. ↑  Անդրեաս Բորգեասը Ղարաբաղում ընտրություններին կներկայանա որպես դիտորդ Ֆրեզնոյից
21. ↑  Castillo, Andrea (2015 թ․ մարտի 31). «Fresno County Supervisor Andreas Borgeas to observe upcoming Nagorno Karabakh elections». fresnobee.com.
22. ↑  «Select Committee on California, Armenia and Artsakh Mutual Trade, Art and Cultural Exchange». senate.ca.gov.
23. ↑  «State Senate Select Committee on Calif. Armenia and Artsakh Exchange Reauthorized». aravot-en.am. March 15,2019.
24. ↑  «State Senate Select Committee on California, Armenia and Artsakh Mutual Trade, Art and Cultural Exchange Reauthorized». senate.ca.gov. March 14 2019.
25. ↑  «ANCA Western Region». Армянский национальный комитет Америки.
26. ↑  «SR31». trackbill.com.
27. ↑  «California Armenian Legislative Caucus Welcomes New Members». asbarez.com. 2019 թ․ հունիսի 5.
28. ↑  «Anna Hadjinlian Borgeas». LinkedIn.(չաշխատող հղում)
29. ↑  «Full Biography for Andreas Borgeas». smartvoter.org. 2008 թ․ հունիսի 3.
30. ↑  «Anna Borgeas». mylife.com.
31. ↑  «Asbarez Armenian News: ANCA Central California and City of Fresno Mark Genocide Centennial». costa.house.gov. 2015 թ․ ապրիլի 28.